《四月十五夜述梦》
清代·许传霈

伯兄维扬来，面目生尘土。陡说父病危，要我省吾父。

情景复疑父，游移不自主。俯顾有家人，家人愁万缕。

忽道吾父来，隔窗若有睹。父来自何方，悲欢欲蹈舞。

壶酒设庭前，举杯话情绪。同侪五六人，依然亲侍坐。

一酌情畅怡，再酌神吞吐。三酌环视儿，凄然有所语。

语曰儿善谋，我谋亦安抚。为看儿曹来，儿曹其善处。

闻之恻然悲，长跪期团聚。未言鸡唱声，一枕泪如雨。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。